Source: https://blog.cegjelzo.com/kenyszertorlesi-eljaras/
Timestamp: 2020-08-07 13:18:45
Document Index: 17178083

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Mi az a kényszertörlési eljárás? Miért indítják? Hogyan értesülhetsz róla, ha üzleti partnered ellen kényszertörlési eljárás indult? Ha ilyen és ehhez hasonló kérdésekre keresed a választ, akkor a legjobb helyen jársz.
Miért érdemes ismernem a negatív eljárásokat?
Mi az a kényszertörlési eljárás és mikor alkalmazzuk?
A kényszertörlési eljárás a cég jogutód nélküli megszűnéséhez vezető eljárás, melyet a cégbíróság indít el.
Alkalmazása az alábbi esetekben kötelező:
a) a cégbíróság a céget megszűntnek nyilvánítja,
b) a cég a végelszámolást három éven belül nem fejezte be és a végelszámolási eljárás törlésére kérelmet nem adott be,
c) a cég megszűnését előidéző ok következett be, ahol a cég megszüntetése végelszámolási eljárással nem megoldható.
Nem lehet kényszertörlési eljárás indítását elrendelni, ha
a cég fizetésképtelen,
a bíróság, ügyészség vagy nyomozóhatóság értesíti a cégbíróságot, hogy a céggel szemben büntetőjogi intézkedés alkalmazására kerülhet sor.
A kényszertörlési eljárás megindítását elrendelő végzés ellen lehet fellebbezni és kérni a felülvizsgálatát, viszont a cégbíróság a megindított eljárást nem szüntetheti meg.
Melyek a kényszertörlési eljárás megindításának következményei?
A kényszertörlési eljárás során
a cég üzletszerű gazdasági tevékenységet nem végezhet,
a társaság képviselője a kényszertörlés kezdő időpontjától a cég vagyonával kapcsolatos jognyilatkozatot nem tehet (hacsak a Ctv. azt meg nem engedi számára),
az eljárás alatt a hitelezői érdekek figyelembevételével járhat el,
a cég nem dönthet átalakulásáról, egyesüléséről, szétválásáról.
Ezek a kényszertörlés következményei. A kényszertörlési eljárás polgári nemperes eljárás, vagyis az eljárást nem lehet szüneteltetni.
Hol és hogyan juttatják mások tudomására a kényszertörlési eljárásban érintett céget?
Az eljárás megindításáról szóló végzéseket a cégbíróság a Cégközlöny honlapján, naponta közzéteszi. A kényszertörlési eljárás kezdő időpontja megegyezik a Cégközlöny oldalán való közzététel napjával.
Mit tartalmaz a Cégközlönyben megjelenő közlemény?
Ha az üzleti partnered ellen kényszertörlési eljárás indult, akkor a közzétételt követő 60 napon belül jelentened kell a cégbíróságnak az alábbi esetekben:
a) ha a kényszertörlési eljárás alá vont céggel szemben követelésed van – a függő követelést is -,
b) tudomásod van arról, hogy a cég ellen bírósági, közjegyzői vagy más hatósági eljárás van folyamatban,
c) ha a kényszertörlési eljárás alatt álló cég tulajdonában lévő eszköz van a birtokodban, a cég vagyontárgyára vonatkozó jog jogosultjaként vagy bejegyezve vagy a cég vagyontárgyára tarthatsz igényt,
d) tudomásod van a kényszertörlési eljárás indulása előtti évben a cég vagyonában bekövetkezett változásról,
e) a céggel szemben munkaviszonyon alapuló bérkövetelésed vagy munkaviszonyból származó egyéb követelésed van.
Amennyiben érintett vagy a fentiekben, úgy a bejelentés során nyilatkoznod szükséges a követelésed összegéről, okáról és a fizetési határidőről.
A 60 napon belül nem jelented be igényedet, akkor az esélye annak, hogy hozzá fogsz jutni a követelésedhez, egyenlő közel a nullával.
Hogyan értesülhetsz a kényszertörlési eljárás elindulásáról?
Az ingyenes szolgáltatások esetén meg tudsz nézni heti csőd, felszámolás és kényszertörlési eljárás indulásáról szóló listát. Ez egy pdf fájl, amelyben egyszerűen végig futod szemmel, vagy Ctrl + F keresési billentyűkombinációval rákeresel az üzleti partnereidre. Ezt a Cégjelző oldalán való regisztrálás után a jobb felső sarokban találod.
A kényszertörlési eljárás alá vont cég neve
Az eljárás elindulásától megváltozik cég neve:
a hosszú nevet a „kényszertörlés alatt” toldattal kell kiegészíteni,
a rövid nevet az „kt. a.” toldattal kiegészítve kell használni.
Tehát ha a cég nevében, akivel éppen üzletet szeretnél kötni, benne van a „kényszertörlés alatt” vagy „kt.a.” toldat, kétszer is gondold meg, hogy szeretnél-e vele üzletelni. Ezen a ponton szeretném kiemelni, hogy a magyar gyakorlatban sajnos előfordul, hogy a cégek „lefelejtik” ezt a toldatot, vagy a Cégközlönyben közzétételi hiba miatt a cég nevének változása nem jelenik meg.
Milyen bejelentési kötelezettsége van a kényszertörlési eljárás alatt álló cégnek?
Amikor elindul a kényszertörlési eljárás, akkor a cégbíróság kötelezi a cég vezetőit és a tulajdonosokat a cég vagyonára és kötelezettségeire vonatkozó információk megadására.
Cégek esetén, ha van a cégnek korlátlanul felelős tagja vagy többségi befolyással rendelkező tulajdonosa, akkor elegendő őt kötelezni.
Ha a tulajdonosok/cégvezetők megszegik az együttműködési kötelezettséget, akkor a cégbíróság 100 000 Ft-tól 900 000 Ft-ig terjedő, ismételten is kiszabható pénzbírsággal sújtja a mulasztót (a jogszabály szerint a bíróságnak kötelező bírságolnia).
Az eljárás további menete attól függ, hogy jelentettek-e be követelést a céggel szemben.
A cégbíróság törli a céget a cégjegyzékből
ha nem történt bejelentés, továbbá a cég vagyonával kapcsolatos bejelentés vagy adatszolgáltatás sem érkezett
ha történt bejelentés, de a cég vagyontalan vagy a vagyona előreláthatóan nem fogja fedezni a várható felszámolási költségeket.
ha a céggel szemben követelés bejelentésére nem került sor, ámde a cég fellelhető vagyonnal rendelkezik: ebben az esetben a bíróság rendelkezik a vagyonnak a tagok közötti felosztásáról.
Amennyiben a cég vagyonának tulajdonjogával kapcsolatos kétség merül fel, az egyenlő azzal, mintha a céggel szemben követelés bejelentésére került volna sor.
Hogyan értesülsz a cég törléséről?
A cég törléséről hozott végzést a bíróság a Cégközlönyben teszi közzé. A cég végzés ellen a Cégközlönyben való megjelenéstől számított tizenöt napon belül tud fellebbezni.
A cég törlését elrendelő határozat Cégközlönyben való közzétételét követő 90 napon belül tudsz a cég utolsó székhelye szerint törvényszéken kérelmet benyújtani a követeléseidre.
A cégbíróság elrendeli a cég felszámolási eljárásának megindítását
Ha a céggel szemben követelés bejelentésére került sor, és a cégbíróság megállapítja, hogy
a cég vagyona előreláthatóan fedezni fogja a várható felszámolási költségeket,
ha a cégnek fedezetelvonó ügylet miatt nincs vagyona.
ha a cég bírósági peres vagy nemperes eljárásban félként vesz részt, ami a kényszertörlés elrendelését megelőzően indult el.
Kényszertörlési eljárás angolul?
Compulsory strike-off
A strike off, also known as a dissolution, occurs when a company’s legal existence is removed from the Companies House register.
It can be voluntarily, if directors decide they no longer have a use for the company, or it can become compulsory, by a third-party petitioning. The third party is most usually Companies House, who raise the petition by non-compliance to filing accounts or annual statements.
A negatív eljárások között a kényszertörlési eljárás az, ahol az eljárás elindításának kérelmét nem a hitelezők nyújtják be, hanem a cégbíróság dönt a cég kényszertörlés mellett. Érdemes megismerni a különböző negatív eljárásokat, mielőtt az előfordulna, hogy tudjad pontosan, mi a teendő, amikor erre kerül sor. Remélem sikerült bemutatnom a kényszertörlési eljárás legfontosabb részleteit és rávilágítani a szükséges lépésekre és legfontosabb tudnivalókra. Ha szeretnél többet tudni a cégek legfontosabb adatairól, akkor érdemes elolvasnod a Teljes E-cégjegyzék Ismertetőt, ahol bemutatom a cégek esetén a legfontosabb információkat és felhívom a figyelmet a veszélyekre. Ha a cikk elnyerte tetszésed, kérlek írd meg véleményed hozzászólásban! Köszönöm!
Előző cikkVégelszámolás Ismertető [Kezdőknek és Haladóknak]
Következő cikkA pihentető alvás 7 titka